Беҙ алғы һыҙыҡтабыҙ. Һалдаттар блиндаж эсендә йоҡлай. Блиндаждың алдында ике һалдат пулемет менән урынлашҡан. Мин һаҡта торам. Бер туҡтауһыҙ блиндаждың бер осонан икенсе осона атлайым. Блиндаждың бер осона етәм дә һауаға атам, икенсе осона етәм дә тағы атам. Шулай йөрөй торғас ниндәйҙер ҡыштырҙау ишеттем. Ҡурҡынҡыраһам да нимә икәнен белергә булдым. Блиндаждың осона еткәс һауаға аттым да шунда боҫоп ултырып көтә башланым. Мине киткән тип уйлағандарҙыр, ипләп кенә боҫоп ҡараһам, немецтәр яғынан бер-нисә кеше шыуышып килә. Ай яҡтыһында баштары ғына күренә. Мин улар өҫтөнә бер-бер артлы ике граната ташланым. Беҙҙең һалдаттар уянды. Атыш башланды. Немецтәр беҙҙе йоҡлап ятҡанда килеп баҫмаҡ булған.